### Beslutning

Godkendt.

### Sagsfremstilling

## Resume og sagens baggrund

Efter Ligestillingslovens § 5a skal hver kommune hvert 3. år udarbejde en ligestillingsredegørelse, som skal sendes til ministeren for ligestilling.

Ligestillingsredegørelsen følger op på ligestillingslovens § 4 om, at alle offentlige myndigheder inden for deres område skal arbejde for ligestilling og indarbejde ligestilling i alt planlægning og forvaltning. I ligestillingsredegørelsen skal der udelukkende redegøres for ligestilling mellem kvinder og mænd.

## Indstillinger

Direktøren indstiller ligestillingsredegørelsen for 2023 til orientering i Hovedudvalget og til godkendelse i Kommunalbestyrelsen.

## Behandling

Direktion, Hovedudvalg, Økonomiudvalg og Kommunalbestyrelsen.

## Sagsfremstilling

Formålet med kommunernes ligestillingsredegørelser er at gøre status for ligestillingsindsatsen og indsamle god praksis som inspiration til det videre arbejde med ligestilling, både inden for personaleområdet og kerneopgaverne.

Ligestillingsredegørelsen skal ifølge ligestillingsloven vedtages af Kommunalbestyrelsen, inden den sendes til ministeren for ligestilling. Ligestillingsredegørelsen viser fordelingen af antallet af kvinder og mænd på personaleområdet.

Kalundborg Kommune har ikke formuleret ligestillingspolitiske målsætninger som en del af personalepolitikken, da fordelingen af ansatte kvinder og mænd hovedsageligt matcher jobkategorierne i den offentlige sektor.

Fordelingen af kvinder og mænd blandt lederne er henholdsvis - Topchefer: 0 % kvinder og 100 % mænd, Niveau 2 chefer: 62,5 % kvinder og 37,5 % mænd, Niveau 3 ledere og specialister: 75,7 % kvinder og 24,3 % mænd.

Kønsfordelingen på personalet som helhed er 81,1 % kvinder og 18,9 % mænd. Tallene afspejler, at opgaverne i den kommunale sektor (pædagoger, lærere, pleje-, sundheds- og kontorpersonale) i overvejende grad tiltrækker og besættes af kvindelige ansøgere.

Tallene er modtaget fortrykt fra Kommunernes og Regionernes løndatakontor og er ikke sammenlignelige med den personaleopgørelse, der forelægges økonomiudvalget i forbindelse med regnskabsaflæggelse.

Af redegørelsen fremgår også data inden for kerneydelser indenfor sundhedsydelser og sundhed generelt. Data viser kommunens kønssammensætning ved besøg hos almen og praktiserende læge, kommunens kønssammensætning ved besøg hos psykolog samt kommunens kønssammensætning i brugen af kommunal genoptræning og/eller vedligeholdelsestræning samt middellevealder for kvinder og mænd i den landsdel kommunen tilhører.

I forhold til tabellen månedlige modtagere af genoptræning og/eller vedligeholdelsestræning i kommunen fordelt på køn og aldersinterval i 2021, er vi ikke blevet præsenteret for tal for vores kommune i denne kategori, da det i følge [adresse] statistik ikke har været muligt at trække sammenlignelige data.

## Økonomiske konsekvenser

Redegørelsen indeholder ikke økonomiske konsekvenser.

### Sagens forløb

17-04-2023 Direktionen
Anbefales.
02-05-2023 Hovedudvalget
Anbefales.
23-05-2023 Økonomiudvalget
Anbefales.